**Stor snabelsvermer** eller **geitramssvermer** (*Deilephila elpenor*) er en sommerfugl som tilhører familien svermere (Sphingidae). Denne rosa arten ser ut til å være i spredning nordover i Norge, i alle fall på Vestlandet. Den store larven har oppsiktsvekkende øyeflekker på brystet. Om den blir forstyrret, bøyer den overkroppen opp og trekker seg sammen slik at øyeflekkene blir svært påfallende, noe som kan skremme fugler. Larven, som lever på geitrams (*Chamerion angustifolium*) og mjølker (*Epilobium* spp.), blir ofte brakt inn til avisredaksjoner av folk som lurer på hva dette store insektet kan være.

Utseende
--------

En middelsstor (vingespenn 62–72 mm) svermer med spiss bakkropp. Antennene er hvite, nesten halvparten så lange som forvingene. **Hodet** er forholdsvis lite, men med veltuviklet sugesnabel. **Brystet** og bakkroppen er olivengule med rosa striper. **Forvingen** er olivengul med rosa tverrbånd, ofte dominerer den rosa fargen. **Bakvingen** er hvit ved fremkanten, svart ved roten og rosa i den ytterste halvdelen. Den store **larven** (påfallende stor sammenlignet med den voksne sommerfuglen) er vanligvis brunsvart, men det finnes også en grønn fargevariant. De to fremste kroppsleddene er slanke og kan trekkes inn i leddet bak som en snabel, noe den gjør om den blir forstyrret. Det tredje og det fjerde leddet har hvert sitt par store øyeflekker.

* ♂ ♂
* ♂  △ ♂ △
* ♀ ♀
* ♀ △ ♀ △

Levevis
-------

Larven lever på geitrams, mjølke, stortrollurt, fuksia, maure, springfrø, bukkeblad, løvetann og vin. Den er utvokst i august og blir oftest oppdaget når den kryper rundt på leting etter et sted å grave seg ned for å forvandle seg til en puppe, som overvintrer. Sommerfuglen klekkes neste vår og flyr i skumringen i mai–juli. Den besøker gjerne forskjellige slags blomster.

 Larve av stor snabelsvermer. Det finnes også en grønn fargevariant.

Utbredelse
----------

Stor snabelsvermer finnes i det aller meste av Europa og det nordlige Asia. I Norge er den vanlig på Sørlandet og på Østlandet nord til Mjøsa. På Vestlandet har den spredt seg nordover i de siste årene og ser nå ut til å være ganske vanlig nord til Bergen.

Referanser
----------

1. ↑  Olsen, L-R. Sunesen, J & Vita Pedersen, B. (fagkonsulent, Raastad, J.E.) 1997: Insekter og småkryp i norske skoger, Aschehoug, Oslo. 208 sider
2. ↑  G.S. Robinson m.fl. (2010). «HOSTS - a Database of the World's Lepidopteran Hostplants». Natural History Museum. Besøkt 7. oktober 2022.

Kilder
------

* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum Norvegiae.* Norsk entomologisk forening. 192 sider. ISBN 82-995095-1-3
* Hydén, N. Jilg, K. & Östman, T. 2006. Nationalnyckeln till Sveriges flora och fauna. *Fjärilar: Ädelspinnare-tofsspinnare. Lepidoptera: Lasiocampidae-Lymantriidae.* ArtDatabanken, SLU, Uppsala. ISBN 91-88506-59-2
* Nettsiden *Svenska Fjärilar*, med bildegalleri:
* Nettsiden *Norges sommerfugler*:

Eksterne lenker
---------------

* (en) *stor snabelsvermer* i Encyclopedia of Life Rediger på Wikidata

* (en) *stor snabelsvermer* i Global Biodiversity Information Facility Rediger på Wikidata

* (no) *stor snabelsvermer* hos Artsdatabanken Rediger på Wikidata

* (sv) *stor snabelsvermer* hos Dyntaxa Rediger på Wikidata

* (en) *stor snabelsvermer* hos Fauna Europaea Rediger på Wikidata

* (en) *stor snabelsvermer* hos ITIS Rediger på Wikidata

* (en) *stor snabelsvermer* hos NCBI Rediger på Wikidata

* (en) *Kategori:Deilephila elpenor* – bilder, video eller lyd på Wikimedia Commons Rediger på Wikidata

* (en) *Deilephila elpenor* – galleri av bilder, video eller lyd på Wikimedia Commons Rediger på Wikidata

* *Deilephila elpenor* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |